《从三舅氏携儿侄游向园分韵得买字》
宋代·廖行之

廛居远嚣尘，市隐渺湖海。
闲窗理书卷，乐事供戏彩。
萧然万虑忘，恬尔四时改。
青山满郊园，未省费钱买。
客来笑迂拙，我乃厌机械。
今朝起遨游，欢意与天会。
光风挟霁月，璇宇扫氛霭。
兹游发吾舅，从恿及流辈。
扁舟凌湘波，步屧更东迈。
名园展良觌，珍赏皆胜概。
松筠矗高节，花草足芳佩。
化工自无私，物理欣有待。
从渠春烂熳，壮我胸磊磈。
招邀坐莓苔，取次列鲑菜。
真成脱边幅，底用见奇怪。
酒阑发深省，事往忆初载。
经营赋归田，想像古贤宰。
骑箕久汗漫，种木今猥大。
安能耽燕翫，颇复念兴废。
信美非吾庐，高兴忽天外，
归来且长哦，它时续诗话。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。